Document ID: 32003R2012

Komisjoni määrus (EÜ) nr 2012/2003,
14. november 2003,
millega parandatakse määrust (EÜ) nr 2535/2001, millega kehtestatakse nõukogu määruse (EÜ) nr 1255/1999 üksikasjalikud rakenduseeskirjad seoses piima ja piimatoodete impordi korra kohaldamise ning tariifikvootide avamisega ning sätestatakse erandid sellest määrusest
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, [1] viimati muudetud määrusega (EÜ) nr 1787/2003, [2] eriti selle artikli 29 lõiget 1,
ning arvestades järgmist:
(1) Nõukogu 27. märtsi 2003. aasta otsuses 2003/263/EÜ protokolli sõlmimise kohta, millega kohandatakse Euroopa ühenduste ja nende liikmesriikide ning Poola Vabariigi vahel assotsieerumislepingu (Euroopa leping) kaubandusaspekte, et võtta arvesse uute vastastikuste põllumajandussoodustuste läbirääkimiste tulemusi, [3] sätestatud soodustuste rakendamiseks asendab komisjoni määrus (EÜ) nr 787/2003 [4] muu hulgas komisjoni määruse (EÜ) nr 2535/2001, [5] viimati muudetud määrusega (EÜ) nr 1157/2003, [6] I lisa I.B osa punkti 1 alates 1. maist 2003. Sel puhul osundas viide allmärkusele, mis sätestab, et import kvoodi alusel on piiratud toodetega, mis ei ole saanud Poolas üheski vormis eksporditoetust, ekslikult samuti toodetele, mille suhtes seda tingimust ei kohaldata. Seetõttu tuleks see tingimus alates 1. maist 2003 kõnealuste toodete puhul kehtetuks kuulutada.
(2) Pärast viimast muutmist inkorporeerib määrus (EÜ) nr 2535/2001 nüüd rakendussätteid, mis tulenevad nõukogu otsusest 2003/465/EÜ, [7] mis käsitleb kokkuleppe sõlmimist ühenduse ja Norra vahel teatavate põllumajandustoodete osas.
(3) Muu hulgas käsitleb nimetatud kokkulepe alates 1. juulist 2003 kvootide haldamise meetodit, mis varem põhines määruse (EÜ) nr 2535/2001 2. jao III peatükis ettenähtud IMA 1-sertifikaatide andmisel, asendamist haldamisega ainult impordilitsentsi alusel, nagu sätestab nimetatud 2. jao I peatükk.
(4) Seda haldamisviisi iseloomustab heakskiitmise kord, mis nõuab ettevõtjatelt iga aasta 1. aprilliks heakskiidutaotluste esitamist.
(5) Määrus (EÜ) nr 1157/2003 vabastab ettevõtjad heakskiitmise korra kohaldamisest 1. juulil 2003 Norrast importimise suhtes avatava esimese kvoodiosa puhul, millele viidatakse määruse (EÜ) nr 2535/2001 I lisa H osas, kuna heakskiidutaotlusi ei olnud võimalik esitada enne 1. aprilli tähtaega. Nende kvootide teise osa avamiseks, mis on kavandatud jaanuariks 2004, tuleks kõnealustele ettevõtjatele sätestada ajutine heakskiitmise kord.
(6) Määrust (EÜ) nr 2535/2001 tuleks seetõttu parandada ja sellest erand teha.
(7) Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2535/2001 I lisa I.B osa punkt 1 asendatakse käesoleva määruse lisa tekstiga.
Artikkel 2
1. Erandina määruse (EÜ) nr 2535/2001 artikli 8 lõikest 1 antakse nimetatud määruse I lisa H osas nimetatud ja 1. jaanuaril 2004 avatavate tariifikvootide puhul heakskiit igale ettevõtjale, kes esitab 1. detsembriks 2003 heakskiidutaotluse nimetatud artiklis sätestatud korras.
2. Erandina määruse (EÜ) nr 2535/2001 artiklist 9:
a) teatab pädev asutus nimetatud määruse I lisa H osas osutatud kvootide jaoks heakskiidu taotlejatele heakskiitmise korra tulemustest 15. detsembriks 2003;
b) kehtib heakskiit ainult kuus kuud.
3. Erandina määruse (EÜ) nr 2535/2001 artikli 10 lõikest 1:
a) edastavad liikmesriigid komisjonile 20. detsembriks 2003 vastavalt nimetatud artikli lõikele 3 ettevõtjate nimekirja, kes on saanud heakskiidu nimetatud määruse I lisa H osas osutatud 1. jaanuaril 2004 avatud kvootide jaotamises osalemiseks;
b) ainult punktis a osutatud nimekirjas toodud ettevõtjatel lubatakse esitada litsentsitaotlusi ajavahemikul 1 jaanuarist 30. juunini 2004 nimetatud määruse I lisa H osas osutatud 1. jaanuaril 2004 avatavatele kvootidele.
Artikkel 3
Käesolev määrus jõustub Euroopa Liidu Teatajas avaldamise päeval.
Käesolevat määrust kohaldatakse alates selle jõustumise kuupäevast, välja arvatud artikkel 1, mida kohaldatakse alates 1. maist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. november 2003

Labels: 3
17